b'\n_START_ARTICLE_\nFoto fixa\n_START_SECTION_\nEl seu paper en una filmaci\xc3\xb3\n_START_PARAGRAPH_\nEl foto fixa \xc3\xa9s la persona que s\'encarrega de fer fotografies de moments destacables d\'una filmaci\xc3\xb3, de manera que puguin servir per a la seva promoci\xc3\xb3. Una altra de les funcions que pot tenir aquest professional \xc3\xa9s la de documentar diferents moments del proc\xc3\xa9s de rodatge (making of). Per tant, pot fer dos tipus de fotografies: les que fa darrere les c\xc3\xa0meres i les que podrien semblar fotogrames de la pel\xc2\xb7l\xc3\xadcula o filmaci\xc3\xb3._NEWLINE_Aquest professional ha d\'estar en constant contacte amb l\'equip de c\xc3\xa0mera, ja que ha de con\xc3\xa8ixer el diafragma, l\'obturaci\xc3\xb3 i l\'\xc3\xb2ptica que s\'estan utilitzant en cada moment per tal d\'imitar els fotogrames. A m\xc3\xa9s, per a decidir quines de les fotografies seran publicades, ha de contactar amb l\'equip de producci\xc3\xb3 i direcci\xc3\xb3. Despr\xc3\xa9s del vistiplau d\'aquests, les fotografies poden ser usades amb diferents objectius publicitaris o promocionals (campanyes d\'intriga, fullets, p\xc3\xb2sters, etc.)._NEWLINE_\xc3\x89s molt important que un foto fixa sembli invisible quan realitza fotografies "rere les c\xc3\xa0meres", per tal de no destorbar el rodatge i perqu\xc3\xa8 tothom es comporti de manera m\xc3\xa9s natural, ja que desconeixen que alg\xc3\xba els fa fotografies.\n_START_SECTION_\nQualitats d\'un bon foto fixa\n_START_PARAGRAPH_\nHi ha difer\xc3\xa8ncies entre l\'\xc3\xa8poca daurada de la foto fixa, que podr\xc3\xadem situar des dels anys 30 a mitjans dels anys 60 del segle XX, i la posterior a aquesta. En la primera \xc3\xa8poca les fotos fixes es feien entre les preses del rodatge i amb els actors representant una escena que podia no ser exactament com la de la pel\xc2\xb7l\xc3\xadcula. El foto fixa havia de tenir el poder de convicci\xc3\xb3 suficient per conv\xc3\xa8ncer als actors de no deixar el set de rodatge. Apart, podia modificar elements del set de rodatge i de la il\xc2\xb7luminaci\xc3\xb3, aix\xc3\xad que havia de dominar aquestes t\xc3\xa8cniques._NEWLINE_En l\'actualitat, un bon foto fixa mai ha de destorbar els professionals que treballen en el rodatge d\'un film. Quan treballa darrere les c\xc3\xa0meres, ha de mantenir-se a una certa dist\xc3\xa0ncia de l\'equip de filmaci\xc3\xb3 i ha d\'utilitzar l\'\xc3\xb2ptica de teleobjectiu. Per tant, \xc3\xa9s molt important la capacitat de passar desapercebut per a no entorpir el treball dels altres i esquivar la muni\xc3\xb3 de cables, llums, c\xc3\xa0meres...que s\'utilitzen en un rodatge._NEWLINE_D\'altra banda, un foto fixa no t\xc3\xa9 el mateix horari que la resta dels professionals de rodatge, sin\xc3\xb3 que far\xc3\xa0 la seva feina quan l\'equip de producci\xc3\xb3 aix\xc3\xad ho demani. A vegades, podr\xc3\xa0 fer \xc3\xbas dels decorats d\'un set per a fer fotografies que podran servir com a material promocional del film.\n_START_SECTION_\nT\xc3\xa8cnica\n_START_PARAGRAPH_\nUn foto fixa acostuma a usar \xc3\xb2ptiques de teleobjectiu. El material indispensable per a dur a terme el seu ofici \xc3\xa9s una bona c\xc3\xa0mera reflex, unes bones lents, que poden ser fixes s\xc3\xa8rie L i zooms s\xc3\xa8rie L, i un sound blimp, que permet insonoritzar el dispar, de manera que pot fer fotografies sense destorbar la filmaci\xc3\xb3._NEWLINE_Abans, els foto fixes duien a terme la seva feina amb c\xc3\xa0meres fotogr\xc3\xa0fiques de la marca Leica perqu\xc3\xa8 els seus objectius estaven marcats amb valors T de diafragma, de la mateixa manera que les c\xc3\xa0meres cinematogr\xc3\xa0fiques._NEWLINE_El foto fixa ha d\'evitar l\'\xc3\xbas del flaix i ha d\'intentar utilitzar la il\xc2\xb7luminaci\xc3\xb3 plantejada pel director de fotografia del film.\n_START_SECTION_\nExposici\xc3\xb3 "Rep\xc3\xbablica, Guerra, Dictadura: Foto Fixa Sabat\xc3\xa9"\n_START_PARAGRAPH_\nL\'any 2015 es va dur a terme una exposici\xc3\xb3 sobre foto fixa a la Filmoteca de Catalunya. Aquesta es titulava "Rep\xc3\xbablica, Guerra, Dictadura: Foto fixa Sabat\xc3\xa9" i exposava les fotos fixes de quaranta pel\xc2\xb7l\xc3\xadcules realitzades i produ\xc3\xafdes a Espanya entre els anys 1932 i 1942. Les imatges exhibides eren reproduccions de gran qualitat dels negatius originals, que guardava originalment el laboratori Reproducciones Sabat\xc3\xa9._NEWLINE_Els treballs exposats eren d\'alguns dels foto fixes m\xc3\xa9s importants del cinema espanyol del segle XX: Antonio Gavil\xc3\xa1n, Carlos P\xc3\xa9rez de Rozas, Emili God\xc3\xa9s, Joan Gyenes i Salvador Torres Garriga.'